തിരുവനന്തപുരം വിമാനത്താവളം വ്യാഴാഴ്ച അദാനി ഏറ്റെടുക്കും തിരുവനന്തപുരം: വിമാനത്താവളത്തിന്റെ നടത്തിപ്പ് വ്യാഴാഴ്ച അദാനി ഗ്രൂപ്പ് ഏറ്റെടുക്കും. അമ്ബതു വര്ഷത്തേക്ക് വിമാനത്താവളത്തിന്റെ നടത്തിപ്പ്, പരിപാലനം, വികസനം, ഭൂമി എന്നിവയാണ് അദാനിക്ക് എയര്പോര്ട്ട് അതോറിട്ടി കൈമാറുന്നത്. വിമാനത്താവളത്തില് കസ്റ്റംസ്, ഇമിഗ്രേഷന്, സെക്യൂരിറ്റി, എയര് ട്രാഫിക് മാനേജ്മെന്റ്, കമ്മ്യൂണിക്കേഷന് നാവിഗേഷന് സര്വൈലന്സ് തുടങ്ങിയ സേവനങ്ങള് എയര്പോര്ട്ട് അതോറിട്ടിയും കേന്ദ്ര വ്യോമയാന മന്ത്രാലയവുമാണ് നല്കുന്നത്. ആരോഗ്യ സേവനങ്ങള്, കാലാവസ്ഥാ നിരീക്ഷണം, ചെടികളെയും ജീവികളെയും സംരക്ഷിക്കല് എന്നിവയെല്ലാം കേന്ദ്രത്തിന്റെ ചുമതലയില് തുടരും. വിമാനത്താവള ഓപ്പറേഷന്, മെയിന്റനന്സ് എന്നിവയ്ക്ക് പരിചയസമ്ബന്നരായ വിദേശകമ്ബനിയെ അദാനി ചുമതലപ്പെടുത്തും. 2018 മുതല് അടഞ്ഞുകിടക്കുന്ന ഡ്യൂട്ടി ഫ്രീ ഷോപ്പ് ദുബായ് ആസ്ഥാനമായ ഫ്ലെമിംങ്ഗോയുമായി ചേര്ന്ന് തുറക്കാന് അദാനി ഗ്രൂപ്പ് നടപടി തുടങ്ങിയിട്ടുണ്ട്. അടിസ്ഥാന സൗകര്യങ്ങളെക്കുറിച്ച് അദാനി ഗ്രൂപ്പ് യാത്രക്കാരുടെ സംഘടനകളുമായി ചര്ച്ച നടത്തി. അതേസമയം, സുപ്രീംകോടതിയില് കേസുള്ളതിനാല് കൈമാറ്റത്തില് നിന്ന് കേന്ദ്ര സര്ക്കാര് പിന്മാറണമെന്ന് ആക്ഷന് കൗണ്സില് ആവശ്യപ്പെട്ടു.